બધા જાણે છે કે અમિતાભ બચ્ચનને બ્રૉન્કાઇલ અસ્થમાની બીમારી છે. આ બીમારીના પેશન્ટને ઠંડા વાતાવરણમાં અસ્થમાનો અટૅક આવી શકે છે. ઠંડા પાણીથી પણ આ તકલીફ ઊભી થઈ શકે છે. ‘સત્યાગ્રહ’ના એક સીનમાં અમિતાભ બચ્ચન અને બીજા ઍક્ટર પર પાણીનો મારો કરવાનો હતોે. બીજા ઍક્ટરની તો કોઈ ચિંતા નહોતી, પણ પ્રકાશને અમિતાભની આ બીમારીની ખબર હતી એટલે તેમણે ટૅન્કરનું પાણી ગરમ કરવાની વ્યવસ્થા કરવી શરૂ કરી, પણ બિગ બીએ તેમને અટકાવ્યા અને સમજાવ્યું કે ઠંડા પાણીના મારાથી ચહેરાનાં જે એક્સપ્રેશન્સ હશે એ પર્ફે‍ક્ટ મળશે. પાણીના મારાના સીનનું શૂટિંગ એક આખો દિવસ ચાલ્યું અને એ આખો દિવસ બિગ બી બધી ચિંતા છોડીને શૂટિંગ કરતા રહ્યા. અમિતાભનું આ કમિટમેન્ટ જોઈને આખું યુનિટ હેબતાઈ ગયું હતું. એ દિવસનું શૂટિંગ પૂરું થયા પછી યુનિટના તમામ મેમ્બર સાથે પ્રકાશ ઝા બિગ બીના રૂમમાં જઈને બધા વતી તેમને થૅન્ક્સ કહ્યું હતું.